**Ministru kabineta noteikumu projekta „Grozījumi Ministru kabineta 2015.gada 3.februāra noteikumos Nr.60 „Kārtība, kādā piešķir valsts un Eiropas Savienības atbalstu pasākumam „Ražotāju grupu un organizāciju izveide”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Normatīvā akta projekts ir sagatavots, pamatojoties uz Lauksaimniecības un lauku attīstības likuma 5.panta ceturto daļu, kā arī uz Latvijas Lauku attīstības programmu 2014.–2020. gadam (turpmāk – LAP (2014–2020)). Minētā programma ir vidēja termiņa politikas plānošanas dokuments, kas nosaka lauksaimniecības attīstības mērķus un attīstības virzienus, kā arī to sasniegšanas veidu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015.gada 3.februāra noteikumos Nr.60 „Kārtība, kādā piešķir valsts un Eiropas Savienības atbalstu pasākumam „Ražotāju grupu un organizāciju izveide”” (turpmāk – noteikumi Nr.60), kas nosaka atbalstu jaundibinātajām kooperatīvām sabiedrībām pasākumā "Ražotāju grupu un organizāciju izveide" (turpmāk – pasākums), ir jāizdara grozījumi, jo Eiropas Komisija ir sniegusi skaidrojumu par Regulas Nr.1305/2013 27.panta 3.punkta piemērošanu attiecībā uz atbalsta apmēra aprēķināšanu atbalsta pieteikšanās pirmajā gadā atbilstīgajām kooperatīvajām sabiedrībām mežsaimniecības nozarē, ja atbalsta pretendents uz atbalstu piesakās otrajā, trešajā, ceturtajā vai piektajā gadā pēc atbilstības statusa iegūšanas.Noteikumu projekts precizē normu attiecībā uz atbalsta apmēra aprēķināšanu atbalsta pieteikšanās pirmajā gadā, vienlaikus skaidri nosakot, ka uz atbalstu var pretendēt pirmos piecus gadus pēc atbilstības statusa piešķiršanas, un paredzot atbalsta likmes pakāpenisku samazināšanos. Noteikumu projektā tiek svītrots 19.1 punkta otrais teikums, tādējādi precizējot normu: ja atbalsta pretendents uz atbalstu piesakās otrajā, trešajā, ceturtajā vai piektajā gadā no dienas, kad tas pirmo reizi ieguvis atbilstības statusu, atbalstu aprēķina atbilstoši šo noteikumu 14. un 15. punktā noteiktajam atbalsta apmēram par attiecīgo gadu. Noteikumu Nr.60 14.punkts un 15.punkts nosaka atbalsta apmēra aprēķināšanu pirmajā, otrajā, trešajā, ceturtajā un piektajā gadā. Tā kā atbalsts ir tieši saistīts ar atbilstības statusa iegūšanas gadu, šo noteikumu 14.un 15.panta izpratnē konkrētais atbalsta gads ir no kārtējā gada 15.aprīļa līdz nākamā gada 14.aprīlim. Savukārt atbalstu Lauku atbalsta dienests izmaksā ne ilgāk kā piecus gadus pēc dienas, kad atbalsts pretendents atzīts Lauku atbalsta dienestā (pieņemts lēmums par atbalsta piešķiršanu), pamatojoties uz tā biznesa plānu. Noteikumu projekts precizē normu par atbalsta apmēra proporcionālu samazināšanu, paredzot, ka atbalstu samazinās proporcionāli to biedru skaitam, kuriem piešķirts atbalsts attiecīgajā nozarē kā citas sabiedrības biedram. Grozījums nepieciešams, lai skaidri nodalītu saņemto atbalstu konkrētajā nozarē. Piemēram, ja lauksaimniecības kooperatīva biedrs iepriekšējā periodā ir saņēmis atbalstu citā lauksaimniecības kooperatīvā, tad, nosakot atbalsta apmēru lauksaimniecības nozares kooperatīvam, šī biedra apgrozījums netiks ņemts vērā. Savukārt, ja šis pats biedrs ir iestājies arī mežsaimniecības kooperatīvā, jo viņam pieder mežs, tad, nosakot atbalsta apmēru mežsaimniecības nozares kooperatīvam, šī biedra apgrozījums tiks ņemts vērā. Noteikumu projekts paredz svītrot noteikumu Nr.60 23.punkta teikuma beigas, tā mazinot slogu gan atbalsta saņēmējam attiecībā uz atkārtotu dokumentu iesniegšanu, gan Lauku atbalsta dienestam attiecībā uz papildu kontrolēm par plānotajiem izdevumiem priekšapmaksas pieprasījuma gadījumā.Noteikumu projekts precizē noteikumu Nr.60 35. un 38.punktu, paredzot, ka atbalsta pretendents maksājuma pieprasījumu iesniedz tad, kad ir pagājis biznesa plānā noteiktais attiecīgais īstenošanas gads, un ka kopā ar maksājuma pieprasījumu pretendents ir tiesīgs iesniegt grozījumus biznesa plānā. Šāds precizējums nepieciešams, lai nodrošinātu “slīdošo grafiku” pārskata par biznesa plāna īstenošanas iesniegšanai atkarībā no datuma, kurā Lauku atbalsta dienests ir apstiprinājis biznesa plānu. Tādējādi ir samazināts risks attiecībā uz noteikumu Nr. 60 10.punktā paredzēto prasību izpildi saistībā ar biznesa plānā noteiktajiem mērķiem un sasniedzamajiem rādītājiem un to novērtēšanu, jo mērķi un rādītāji ir jāsasniedz katru gadu.Noteikumu projekts precizē noteikumu Nr. 60 VI1 nodaļu, kas paredz atbalstu atbilstīgajām lauksaimniecības un mežsaimniecības pakalpojumu kooperatīvajām sabiedrībām. VI1 nodaļā noteiktā atbalsta mērķis ir veicināt atbilstīgo lauksaimniecības un mežsaimniecības pakalpojumu kooperatīvo sabiedrību izaugsmi un konkurētspēju, tāpēc ka tieši mazajām un vidējām kooperatīvajām sabiedrībām ir grūti konkurēt tirgū gan no cenas, gan ražošanas izmaksu viedokļa, jo lielākie ražotāji var piedāvāt preci lielākā apjomā un par zemāku cenu. Taču mazo un vidējo kooperatīvu lauksaimniecības produkcija ir īpaša tieši ar kvalitāti, tāpēc nepieciešams atbalstīt mazo un vidējo kooperatīvu konkurētspēju un izaugsmi. Saskaņā ar Kooperatīvo sabiedrību likumu atbilstīgajās lauksaimniecības un mežsaimniecības pakalpojumu kooperatīvās sabiedrības nav komersanti un arī demarkācijas nodrošināšanas nolūkā atbilstīgās lauksaimniecības un mežsaimniecības pakalpojumu kooperatīvās sabiedrības nevar pretendēt uz atbalstu komercdarbības atbalsta pasākumos, kas plānoti darbības programmā “Izaugsme un nodarbinātība” saistībā ar 1. tematisko mērķi “Pētniecība, tehnoloģiju attīstība un inovācijas” un 3. tematisko mērķi “Mazo un vidējo komersantu konkurētspēja”. Ja saistībā ar ES fondiem būs plānota papildinātība un atbilstīgā lauksaimniecības un mežsaimniecības pakalpojumu kooperatīvā sabiedrība var pretendēt arī uz citu ES fondu atbalstu, papildinātību par šajos noteikumu paredzēto atbalstu un attiecīgajām izmaksām izvērtēs Lauku atbalsta dienests, ņemot vērā pieejamo informāciju Centrālajā finanšu un līgumu aģentūrā un citās institūcijās.Noteikumu projekts precizē arī atbalsta piešķiršanas nosacījumus, paredzot, ka vidējo lauksaimniecības preču un pakalpojumu apgrozījumu un mežsaimniecības preču un pakalpojumu apgrozījumu starp sabiedrību un vienu tās biedru piemēro tikai pirmajā pieteikšanās gadā. Šāds grozījums nepieciešams, lai neierobežotu kooperatīvo sabiedrību izaugsmi un konkurētspēju.Tāpat noteikumu projektā precizētas attiecināmās izmaksas, par kurām piešķir atbalstu, un Lauku atbalsta dienestā iesniedzamais dokumentu saraksts, no tā svītrojot biedru sarakstu, jo informācija par biedriem, ar kuriem ir bijis apgrozījums, ir norādāma noteikumu Nr.60 7.pielikumā. Attiecināmās izmaksas ir papildinātas ar jaunu pozīciju “laboratorisko izmeklējumu izmaksas”, tāpēc ka mēdz būt precedenti, kad kooperatīvam, virzot produkciju tirgū, ir nepieciešams apliecinājums par to, ka produkcija ir bioloģiska, tādēļ jāveic specifiskie laboratoriskie izmeklējumi ārpus kooperatīva. Attiecināmās izmaksas ir papildinātas ar jaunu pozīciju “specializēto transportlīdzekļu aprīkojuma iegāde”, lai kooperatīvs varētu iegādāties ikdienas darbā nepieciešamo speciālo aprīkojumu, piemēram, aprīkojumu piena mašīnām. Tiek precizēts arī datums, līdz kuram Lauku atbalsta dienestā iesniedz samaksu apliecinošu dokumentu kopijas. Grozījums nepieciešams, lai Lauku atbalsta dienestam būtu pietiekams laiks, kurā pirms kārtējā gada atbalsta pieteikuma un lēmuma pieņemšanas izvērtēt atbilstoši noteikumu Nr.60 38.7 punktam iesniegtos apliecinošos dokumentus par veiktajiem izdevumiem iepriekšējā gadā. Lai pretendentam būtu skaidri nosacījumi par atbalsta saņemšanu, noteikumu projekts nosaka precīzāku atbalsta izmaksas kārtību, t.i., ka Lauku atbalsta dienests lēmumā paredz priekšapmaksu 90 procentu apmērā no plānotās atbalsta maksājumu summas, kā arī izdara gala norēķinu pēc izdevumu dokumentu saņemšanas un veikto izdevumu atbilstības pārbaudes. Šāds precizējums ir nepieciešams. Lai atbalsta pretendentiem piemērotu vienotu pieeju, priekšapmaksas apmērs noteikts atbilstoši 2014.gada 30.septembra Ministru kabineta noteikumu Nr.598 “Noteikumi par valsts un Eiropas Savienības atbalsta piešķiršanu, administrēšanu un uzraudzību lauku un zivsaimniecības attīstībai 2014.–2020.gada plānošanas periodā” 58.1punktam, kas paredz, ka “atbalsta saņēmējs projekta īstenošanas laikā ir tiesīgs pieprasīt priekšapmaksu, ja to paredz konkrētā pasākuma nosacījumi” un 5.pielikumam, kas paredz, ka priekšapmaksas apmērs *euro* nepārsniedz 90 % no projekta attiecināmajām izmaksām.Noteikumu projekts precizē normu, kas nosaka atbilstīgās lauksaimniecības un mežsaimniecības pakalpojumu kooperatīvās sabiedrības atbildību par biznesa plāna īstenošu atbilstoši plānotajiem mērķiem un sekas, ja saistības netiek pildītas. Noteikumu projekts paredz, ka, neiegūstot atbilstības statusu, pārtraucot biznesa plāna īstenošanu vai tā īstenošanai neatbilstot plānotajiem mērķiem, lauksaimniecības un mežsaimniecības pakalpojumu kooperatīvajai sabiedrībai ir pienākums atmaksāt pilnā apmērā saņemto atbalstu. Tāpat Lauku atbalsta dienestam ir tiesības pieņemt lēmumu par minēto kooperatīvo sabiedrību izslēgšanu no šī pasākuma atbalsta saņēmēju loka. Grozījums paredz labvēlīgāku regulējumu salīdzinājumā ar spēkā esošo normu, kas nosaka minēto kooperatīvo sabiedrību izslēgšanu no jebkura valsts un Eiropas Savienības atbalsta saņēmēju loka uz trim gadiem. Noteikumu projekts ir papildināts ar jaunu normu, kas regulē rīcību gadījumā, kad atbilstīgā lauksaimniecības un mežsaimniecības pakalpojumu kooperatīvā sabiedrība ir saņēmusi noteikumu Nr.60 VI.1 nodaļas 38.1 punktā minēto atbalstu un uzsākusi biznesa plāna īstenošanu, pirms tā ir saņēmusi Lauku atbalsta dienesta lēmumu par šo noteikumu 3.1. un 3.2. apakšpunktā minēto atbalsta piešķiršanu, paredzot, ka tā turpina īstenot uzsākto biznesa plānu un plānotos mērķus. Nodrošinot biznesa plāna īstenošanu par saviem finanšu līdzekļiem. Lai noteikumus piemērotu LAP (2014–2020) darbības beigām (n+3), noteikumu projektā ir precizēta norma, kas paredz datumu, līdz kuram Lauku atbalsta dienests pieņem lēmumu par atbalsta piešķiršanu saistībā ar šiem noteikumiem, paredzot, ka Lauku atbalsta dienests lēmumu par šo noteikumu 3.1., 3.2., un 3.3. apakšpunktā minēto atbalsta piešķiršanu pieņem līdz 2021. gada 30. jūnijam atbilstoši Komisijas regulas (ES) Nr.1407/2013 (2013.gada 18.decembris) par Līguma par Eiropas Savienības darbību 107. un 108.panta piemērošanu *de minimis* atbalstam darbības beigām.Noteikumu projektā precizēts arī noteikumu Nr.60 6. un 7.pielikums, jo prasītā informācija nav nepieciešama atbalsta nosacījumu izvērtēšanai. Noteikumu projektā ietvertie grozījumi neietekmēs atbalsta saņēmējus, kuru iesniegumi tika apstiprināti pirms šo grozījumu spēkā stāšanās. Noteikumu projekta īstenošanai papildu finanšu līdzekļi nav nepieciešami, un atbalstu plānots maksāt no esošā finansējuma. |
| 3. | Projekta izstrādē iesaistītās institūcijas | Zemkopības ministrija, Lauku atbalsta dienests un biedrība „Latvijas Lauksaimniecības kooperatīvu asociācija”. |
| 4. | Cita informācija | Nav |

|  |
| --- |
|  **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķgrupa ir atbilstīgās lauksaimniecības un mežsaimniecības pakalpojumu kooperatīvās sabiedrības. Pēc Uzņēmumu reģistra datiem, 2015.gada pirmajā pusē ir reģistrētas aptuveni 283 lauksaimniecības kooperatīvās sabiedrības, no tām 128 ir lauksaimniecības pakalpojumu kooperatīvās sabiedrības. Iesniegumu par atbilstību 2015. gadā iesniedza 53 lauksaimniecības un mežsaimniecības pakalpojumu kooperatīvās sabiedrības, no kurām atbilstības statusu ieguva 45 lauksaimniecības un 2 mežsaimniecības pakalpojumu kooperatīvās sabiedrības. Kopā 2015. gadā atbilstības statusu ieguva 47 sabiedrības. Provizoriski noteikumu Nr.60 VI.1nodaļā noteiktajam atbalstam varētu pieteikties 25 lauksaimniecības un 2 mežsaimniecības pakalpojumu kooperatīvās sabiedrības. Pretendentu skaitu, kas varētu pieteikties uz noteikumu Nr.60 3.1. un 3.2. apakšpunktā minēto atbalstu, nav iespējams prognozēt, jo atbalsts paredzēts jaunizveidotajām lauksaimniecības un mežsaimniecības pakalpojumu kooperatīvajām sabiedrībām, kas ieguvušas atbilstības statusu. Pēc stāvokļa 2016.gada janvārī ir viena mežsaimniecības pakalpojumu kooperatīvā sabiedrība, kas pirmo reizi atbilstību ieguva 2014.gadā un ir tiesīga pretendēt uz atbalstu. |
| 2. | Tiesiskā regulējuma ietekme uz tautsaimniecību un administratīvo slogu | Pieteikšanās atbalstam ir brīvprātīga. Atbalsts veicinās sabiedrību ekonomisko attīstību un sekmēs konkurētspēju tirgū. Atbalsta saņemšanai pretendents pēc kārtas izsludināšanas oficiālajā izdevumā “Latvijas Vēstnesis” Lauku atbalsta dienestā iesniedz iesniegumu un noteikumos paredzētos dokumentus. Aptuvenās administratīvās izmaksas kopā varētu būt 788,68 *euro*. |
| 3. | Administratīvo izmaksu monetārs novērtējums | Mērķgrupa ir 27 atbilstīgās lauksaimniecības un mežsaimniecības pakalpojumu kooperatīvās sabiedrības. Mērķgrupas administratīvās izmaksas veido iesnieguma aizpildīšana, atbalsta pasākumu izdevumu tāmes sagatavošana, attiecīgās informācijas sagatavošana un dokumentu iesniegšana. Tā kā sabiedrības ik gadu apkopo informāciju par savu saimniecisko darbību, tad pēc būtības pamatdokumentu sagatavošana nav laikietilpīga. Aprēķinos ir izmantots pieņēmums, ka darba devējam stundas likme vidēji veido 4,32 *euro* (pēc Centrālās statistikas pārvaldes datiem, 2013.gada mēneša vidējā darba samaksa bija 716 *euro*).1. Iesnieguma aizpildīšana (noteikumu projekta 6.pielikums)C = (4,32x (0,083+0,25)  x (27 x 1) = 38,84 *euro –*pieņemot, ka vidējais laika patēriņš iesnieguma aizpildīšanai ir šāds: • iepazīšanās ar iesnieguma veidlapu – 5 minūtes (0,083 stundas);• iesnieguma aizpildīšana – 15 minūtes (0,25 stundas).2. Atbalsta pasākumu izdevumu tāmes sagatavošana: C =  (4,32 x 2) x (27 x 1) = 233,3 *euro –*pieņemot, ka vienkāršotas atbalsta pasākumu izdevumu tāmes sagatavošanas laiks vienai personai nepārsniedz 2 stundas.3. Atbalsta pretendenta deklarācijas saskaņā ar normatīvajiem aktiem par kārtību, kādā piešķir valsts un Eiropas Savienības atbalstu lauku un zivsaimniecības attīstībai aizpildīšana.C =  (4,32x (0,083+0,25)  x (27 x 1) = 38,84 *euro –*pieņemot, ka vidējais laika patēriņš deklarācijas aizpildīšanai ir šāds: • iepazīšanās ar deklarācijas veidlapu – 5 minūtes (0,083 stundas);• deklarācijas aizpildīšana – 15 minūtes (0,25 stundas).4. Informācijas par apgrozījumu sagatavošana un gada pārskata sagatavošana. Pieņemot, ka apliecinošie dokumenti vidēji aizņem 10 lapas un to izdrukas izmaksas par 1 lapu (aptuveni 0,07 *euro*), izmaksas ir šādas: 1 x 27 x 0,07 = 1,89 *euro*.Aptuvenās administratīvās izmaksas veido 312,87 *euro.*Lauku atbalsta dienesta administratīvās izmaksas veido informācijas publicēšana par kārtas izsludināšanu oficiālajā izdevumā “Latvijas Vēstnesis” aptuveni 9,25 *euro* apmērā, kā arī informācijas pieņemšana, apstrāde, izvērtēšana un uzglabāšana. Pieņemot, ka vidējais laika patēriņš ir 4 stundas, aptuvenās izmaksas informācijas pieņemšanai, apstrādei un izvērtēšanai ir šādas:C = (4,32 x 4) x (27x1) = 466,56 *euro*.Informācijas uzglabāšana neradīs administratīvo slogu. Lauku atbalsta dienesta aptuvenās administratīvās izmaksas veido 475,81 *euro.*Kopējās administratīvās izmaksas prognozējamas ap 788,68 *euro*.Aprēķinos izmantota formula C = (f x l) x (n x b), kurC – informācijas sniegšanas pienākuma radītās izmaksas jeb administratīvās izmaksas;f – finanšu līdzekļu apmērs, kas nepieciešams, lai nodrošinātu projektā paredzētā informācijas sniegšanas pienākuma izpildi (stundas samaksas likme, ieskaitot virsstundas vai stundas limitu ārējo pakalpojumu sniedzējiem, ja tādi ir);l – laika patēriņš, kas nepieciešams, lai sagatavotu informāciju, kuras sniegšanu paredz projekts;n – subjektu skaits, uz ko attiecas projektā paredzētās informācijas sniegšanas prasības;b – reizes, cik bieži gada laikā projekts paredz informācijas sniegšanu. |
| 4. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Padomes 2013. gada 17.decembra Regula (EK) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes regulu (EK) Nr.1698/2005 (turpmāk – regula (EK) Nr.1305/2013). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Atbalstu paredzēts sniegt saskaņā ar Regulas Nr.1305/2013 27.pantu un regulu (ES) Nr. 1407/2013.  |
| A | B | C | D |
| Regulas Nr.1305/2013 27.panta 3.punkts  | 19.1punkts  | Ieviests pilnībā. | Neparedz stingrākas prasības kā ES tiesību normas. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Regula Nr.1305/2013 dalībvalstīm nosaka rīcības brīvību, ieviešot regulu, tomēr izvēlētajiem nosacījumiem ir jābūt aprakstītiem LAP (2014–2020) un pamatotiem ar visaptverošu SVID analīzi. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. |
| A | B | C |
| Starptautiskās saistības (pēc būtības), kas izriet no norādītā starptautis­kā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| Iekļauj informāciju atbilstoši instrukcijas 58.1.apakšpunktā noteiktajam |  Projekts šo jomu neskar. |  Projekts šo jomu neskar. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautis­kajām saistībām |  Projekts šo jomu neskar. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projekta izstrādes uzsākšanu ir informēta Lauksaimnieku organizāciju sadarbības padome, Zemnieku saeima, Latvijas Lauksaimniecības kooperatīvu asociācija un Latvijas Meža īpašnieku biedrība. |
| 2. | Sabiedrības līdzdalība projekta izstrādē | Noteikumu projekta izstrādes gaitā konsultācijas notikušas ar Lauksaimnieku organizāciju sadarbības padomi, Zemnieku saeimu, kā arī ar Latvijas Lauksaimniecības kooperatīvu asociāciju un Latvijas Meža īpašnieku biedrību. Lauksaimniecības un lauku attīstības likuma 12.panta pirmā daļa nosaka, ka „Zemkopības ministrija, izstrādājot un īstenojot lauksaimniecības un lauku attīstības politiku, konsultējas ar Lauksaimniecības organizāciju sadarbības padomi”. Minētajās organizācijās ietilpst lielākā daļa nelielo lauksaimnieku un zivsaimnieku biedrību un nodibinājumu, kas pārstāv visu lauksaimniecības nozaru un zivsaimniecības intereses.Projekta izstrādē piedalās biedrība „Latvijas Lauksaimniecības kooperatīvu asociācija”, kas apvieno lauksaimniecības pakalpojumu kooperatīvās sabiedrības, un **biedrība „**Latvijas Meža īpašnieku biedrība”**.**Projekts ir publiski pieejams Ministru kabineta tīmekļa vietnē, tāpēc tā izstrādes laikā ir nodrošināta sabiedrības līdzdalība. |
| 3. | Sabiedrības līdzdalības rezultāti | Biedrību un nodibinājumu priekšlikumi par atbalsta saņemšanas ir ņemti vērā un ietverti noteikumu projektā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Biedrība „Latvijas Lauksaimniecības kooperatīvu asociācija”, kurai saskaņā ar Valsts pārvaldes iekārtas likumā noteikto kārtību ir deleģēta lauksaimniecības pakalpojumu kooperatīvo sabiedrību atbilstības izvērtēšana.Lauku atbalsta dienests, kas atbilstoši normatīvajiem aktiem par valsts un Eiropas Savienības atbalsta piešķiršanu lauku un zivsaimniecības attīstībai pieņem lēmumu par atbalsta piešķiršanu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts iesaistīto institūciju funkcijas un uzdevumus nemaina un nepaplašina.  |
| 3. | Cita informācija | Nav. |

*Anotācijas III un IV sadaļa – projekts šo jomu neskar.*

##### Zemkopības ministrs J. Dūklavs

11.02.2016. 14:56

2646

D.Urdziņa

67878724, Diana.Urdzina@zm.gov.lv